KIRJALLINEN KYSYMYS E-2178/02 esittäjä(t): Jan Wiersma (PSE) komissiolle. Pankkikorttipetokset Alankomaissa.



Virallinen lehti nro 161 E , 10/07/2003 s. 0015 - 0016



KIRJALLINEN KYSYMYS E-2178/02 esittäjä(t): Jan Wiersma (PSE) komissiolle (18. heinäkuuta 2002) Aihe: Pankkikorttipetokset Alankomaissa Euroopan parlamentti hyväksyi 17. marraskuuta 1998 päätöslauselman(1), jossa komissiota kehotettiin ryhtymään lainsäädännöllisiin toimenpiteisiin tai muihin toimiin, joiden avulla pankki- ja luottokorttien käytöstä tehtäisiin huomattavasti turvallisempaa. Parlamentti pyysi päätöslauselmassaan muun muassa, että: - korteissa otetaan turvastandardina käyttöön elektronisen vesileiman sisältävä magneettinauha tai siru ja oikean käyttäjän valokuva - biometrisiin ominaisuuksiin perustuva tunnistaminen otetaan mahdollisimman pian käyttöön. Viime aikoina Alankomaissa on esiintynyt laajamittaisia pankki- ja luottokorttien väärennystapauksia, minkä vuoksi on käynyt ilmi, että kortteihin sisältyviä tietoja ei ollut suojattu tarpeeksi. Voiko komissio ilmoittaa: 1. Kuinka paljon tämänkaltaisia väärennystapauksia Euroopan unionissa on vuosittain? 2. Mihin toimiin se on ryhtynyt parlamentin turvallisempaa pankki- ja luottokorttien käyttöä koskevien suosituksien toimeenpanemiseksi? 3. Mitä esteitä on pankki- ja luottokorttien turvallisemmalle käytölle? 4. Onko se valmis tekemään lyhyellä aikavälillä parlamentille tarpeellisia ehdotuksia tästä aiheesta? (1) Päätöslauselma komission tiedonannosta Euroopan parlamentille, neuvostolle, Euroopan keskuspankille sekä talous- ja sosiaalikomitealle: Muihin maksuvälineisiin kuin käteiseen rahaan liittyvien petosten ja väärennysrikosten torjuntaa koskevat toimintapuitteet Asiakirja A4-0396/1998 (EYVL C 379, 7.12.1998, s. 5). Frits Bolkesteinin komission puolesta antama vastaus (11. lokakuuta 2002) 1. Komissiolla ei ole täsmällisiä tilastotietoja unionissa tehtyjen luottokorttipetosten nykyisestä määrästä. Komission petostentorjunnan toimintasuunnitelmasta(1) kuitenkin ilmenee, että vuonna 2000 Euroopan unionissa tehtiin kaikentyyppisiä maksukorttipetoksia yhteensä 600 miljoonan euron edestä, mikä vastasi noin 0,07:ää prosenttia sen vuoden maksukorttiveloitusten arvosta. 2. Komissio ryhtyy toimiin Euroopan parlamentin päätöksen johdosta parantaakseen transaktioiden turvallisuutta. Komissio hyväksyi helmikuussa 2001 kolmivuotisen petostentorjunnan toimintasuunnitelman muihin maksuvälineisiin kuin käteisrahaan liittyvien petosten ja väärennysrikosten ehkäisemiseksi. Suunnitelma perustuu kaikkien osapuolten kumppanuuteen, ja se velvoittaa komission ja muut osapuolet kiinnittämään huomion viiteen pääalueeseen ja toteuttamaan 11 toimenpidettä. Toimintasuunnitelmassa ovat etusijalla turvallisuusparannukset. Turvallisuusasioista ja muun muassa sirukorttien käyttöönotosta keskustellaan säännöllisesti EU:n petostentorjunnan asiantuntijaryhmän kokouksissa. Ryhmä ohjaa petostentorjunnan toimintasuunnitelman täytäntöönpanoa. Komissio käynnisti äskettäin tutkimuksen, jossa pyritään puolueettomasti arvioimaan muun muassa varainsiirtojen, etäkorttimaksujen ja matkapuhelinmaksupalveluiden kaltaisten sähköisten etämaksutapojen turvallisuutta sisämarkkinoilla. Tutkimuksen tuloksia odotetaan vuoden 2002 loppuun mennessä. Lisäksi komissio järjestää vuonna 2003 sisämarkkinoilla maksamisen turvallisuutta koskevan konferenssin. Sen tavoitteena on parantaa nykyaikaisten maksupalvelujen ja -järjestelmien turvallisuuteen liittyvää tietoutta. 3. Maksukorttijärjestelmien ylläpitäjät, pankit ja vähittäismyyjät uhraavat paljon voimavaroja, jotta sirukortit voitaisiin ottaa käyttöön jokaisessa EU:n jäsenvaltiossa vuoden 2005 loppuun mennessä. Uudistuksen vuoksi täytyy uusia suunnattomasti kortteja ja vaihtaa tai muuntaa esimerkiksi päätteitä ja pankkiautomaatteja. Uudistus tarvitsee kaikkien osapuolten tuen mahdollisten erimielisyyksien ja esteiden voittamiseksi. 4. Komissio raportoi petoksentorjunnan toimintasuunnitelman poikimista tuloksista ja esittää tarvittaessa uusia toimia vuoden 2003 loppuun mennessä. (1) Komission tiedonanto muihin maksuvälineisiin kuin käteisrahaan liittyvien petosten ja väärennysrikosten torjunnasta, KOM(2001) 11 lopullinen, 9.2.2001.